REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj: 06-2/152-24

06. novembar 2024. godine

B e o g r a d

ZAPISNIK

SA 20. SEDNICE ODBORA ZA ADMINISTRATIVNO-BUDžETSKA I MANDATNO-IMUNITETSKA PITANjA, ODRŽANE 06. NOVEMBRA 2024. GODINE

Sednica je počela u 12,00 časova.

Sednici je, saglasno članu 70. stav 1. alineja prva Poslovnika Narodne skupštine, predsedavao Milenko Jovanov, predsednik Odbora.

Sednici su prisustvovali članovi Odbora: Olja Petrović, Miloljub Albijanić, Dane Stanojčić, Goran Milić, Stefan Kitanović, Snežana Paunović, Đorđe Komlenski, Branimir Jovanović, Branko Lukić, Jelena Milošević, Stefan Janjić i Vojislav Mihailović.

Sednici nisu prisustvovali članovi Odbora: Igor D. Jakšić, Aleksandar Jugović, Miroslav Aleksić i Dragana Rakić.

Sednici su prisustvovali zamenici članova Odbora: Nenad Krstić, zamenik člana Igora D. Jakšića, Snežana Jovanović, zamenik člana Aleksandra Jugovića, Srđan Milivojević, zamenik člana Dragane Rakić i Zoran Stojanović, zamenik prisutnog člana Vojislava Mihailovića.

Sednici su prisustvovali i Brankica Janković, Poverenik za zaštitu ravnopravnosti i Đurđa Janićijević, pomoćnik Poverenika za zaštitu ravnopravnosti, mr Zoran Pašalić, Zaštitnik građana i Tatjana Milanović Trkulja, pomoćnik Zaštitnika građana.

Predsednik Odbora je obrazložio da je na osnovu člana 82, člana 92. stav 2, člana 192. st. 2. i 3. i člana 193. Poslovnika Narodne skupštine, podneo predlog da Odbor obavi zajednički jedinstveni pretres o tačkama 1.- 4. predloženog dnevnog reda.

Na predlog predsednika, Odbor je većinom glasova prihvatio predlog za spajanje rasprave.

Shodno članu 93. stav 3. Poslovnika Narodne skupštine, Odbor je na predlog predsednika većinom glasova utvrdio dnevni red 20. sednice Odbora, u celini

D n e v n i r e d:

- usvajanje zapisnika sa 18. sednice Odbora -

1. Razmatranje zahteva Poverenika za zaštitu ravnopravnosti za pribavljanje saglasnosti za zasnivanje radnog odnosa na neodređeno vreme sa novim licima u Službi Poverenika za zaštitu ravnopravnosti u 2024. godini (21 broj 112-2530/24 od 29. oktobra 2024. godine);

2. Razmatranje zahteva Zaštitnika građana za pribavljanje saglasnosti za zasnivanje radnog odnosa na neodređeno vreme sa novim licima u Službi Zaštitnika građana u 2024. godini (21 broj 112-2008/24-1 od 01. novembra 2024. godine);

3. Razmatranje zahteva prof. dr Ace Markovića, člana Saveta Agencije za energetiku Republike Srbije, za pribavljanje pozitivnog mišljenja za obavljanje druge javne funkcije (21 broj:02-2484/24 od 25. oktobra 2024. godine);

4. Razmatranje zahteva Miroslava Petrašinovića, narodnog poslanika, za pribavljanje pozitivnog mišljenja za obavljanje druge javne funkcije (21 broj:02-2576/24 od 4. novembra 2024. godine).

\* \* \*

Pre prelaska na rad po utvrđenom dnevnom redu Odbor je jednoglasno, bez primedaba, usvojio zapisnike sa 18. sednice Odbora.

**Prva, Druga, Treća i Četvrta tačka dnevnog reda:** Razmatranje zahteva Poverenika za zaštitu ravnopravnosti za pribavljanje saglasnosti za zasnivanje radnog odnosa na neodređeno vreme sa novim licima u Službi Poverenika za zaštitu ravnopravnosti u 2024. godini; Razmatranje zahteva Zaštitnika građana za pribavljanje saglasnosti za zasnivanje radnog odnosa na neodređeno vreme sa novim licima u Službi Zaštitnika građana u 2024. godini; Razmatranje zahteva prof. dr Ace Markovića, člana Saveta Agencije za energetiku Republike Srbije, za pribavljanje pozitivnog mišljenja za obavljanje druge javne funkcije; Razmatranje zahteva Miroslava Petrašinovića, narodnog poslanika, za pribavljanje pozitivnog mišljenja za obavljanje druge javne funkcije

Pre nego što je otvorio raspravu, predsednik Odbora je dao uvodne napomene u vezi sa zahtevima iz tačaka 1. i 2. koje se odnose na davanje saglasnosti za zasnivanje radnog odnosa sa novim licima u službi Poverenika za zaštitu ravnopravnosti i Službi Zaštitnika građana, u 2024. godini, napomenuvši da ovlašćenje Odbora da odlučuje i daje saglasnost za dodatno zapošljavanje proističe iz člana 27k stav 9. Zakona o budžetskom sistemu; da je davanje saglasnosti uslovljeno postojanjem odgovarajućih finansijskih sredstava za isplatu plata za novozaposlene, sa pripadajućim porezima i doprinosima, u skladu sa sredstvima obezbeđenim Zakonom o budžetu Republike Srbije za 2024. godinu; da sednici, na njegov poziv prisustvuju Brankica Janković, Poverenik za zaštitu ravnopravnosti i mr Zoran Pašalić, Zaštitnik građana, koji će obrazložiti podnete zahteve.

U vezi sa tačkama 3. i 4. pojasnio je da se radi o zahtevima za davanje pozitivnog mišljenja za obavljanje druge javne funkcije: za prof. dr Acu Markovića, člana Saveta Agencije za energetiku Republike Srbije za obavljanje funkcije člana Saveta Univerziteta u Beogradu - predstavnik Republike Srbije i Miroslava Petrašinovića, narodnog poslanika, za obavljanje funkcije v.d. direktora Javnog komunalnog preduzeća Šumadija Kragujevac.

U diskusiji su učestvovali: Brankica Janković, mr Zoran Pašalić, Srđan Milivojević i Milenko Jovanov.

Brankica Janković je obrazložila zahtev za pribavljanje saglasnosti za zasnivanje radnog odnosa sa dvoje novih lica u 2024. godini koji je, kako je napomenula, u potpunosti sa Pravilnikom o unutrašnjem uređenju i sistematizciji radnih mesta u Službi Poverenika; dalje je navela da je u Službi Poverenika trenutno zaposleno 42 lica, a da je Kadrovskim planom za 2024. godinu, na koji je saglasnost dalo Ministarstvo finansija, planirano ukupno 44 lica; da je izmenama i dopunama Zakona o zabrani disriminacije uvedena nova nadležnost Poverenika koja se odnosi na uspostavljanje i vođenje evidencije o zaštiti od diskriminacije; da se obim poslova u instituciji kontinuirano povećava imajući u vidu obaveze Republike Srbije u procesu evrointegracija, obaveza koje proističu iz međunarodnih dokumenata, kao i usled povećanog broja obraćanja građana i drugih subjekata Povereniku.

Mr Zoran Pašalić je napomenuo da se zahtev odnosi na zasnivanje radnog odnosa sa petoro novih lica u 2024. godini u službi Zaštitnika građana, radi obavljanja poslova iz novih nadležnosti utvrđenih zakonom a koje se odnose na obavezu uspostavljanja nacionalnog izvestioca za zaštitu lica od trgovine ljudima i zaštitu lica sa invaliditetom.

Srđan Milivojević se složio da je neophodno podržati Republiku Srbiju, nezavisne državne institucije i regulatorna tela na putu ka Evropskoj uniji, ali da je potrebno osvrnuti se na krucijalne probleme sa kojima se društvo suočava, a koja su, kako je naveo, u nadležnosti Zaštitnika građana. U tom kontekstu je spomenuo ubistvo Dalibora Dragijevića u Boru, u policijskoj stanici, koje je javnosti otkriveno tek nakon obdukcionog nalaza i da je tu, po njegovom mišljenju izostala adekvatna reakcija Zaštitinika građana, nasuprot njegovog adekvatnog postupanja i reagovanja u slučaju male Danke. Takođe ističe ćutanje institucija, uključujući i Narodnu skupštinu, u vezi sa ubistvom Stanimira Brajkovića koje se dogodilo u zatvoru u Padinskoj skeli. Posebno napominje da u Narodnoj skupštini već treću godinu nije obrazovana komisija za kontrolu izvršenja krivičnih sankcija (čije je formiranje zakonska obaveza) i da iz tog razloga nema mogućnosti da se utvrde kakvi su uslovi u zatvorima u kojima su pritvorena lica. Zamerio je Zaštitniku građana reakciju u vezi sa postupanjem policije 24. decembra prošle godine. Ukazao je i na dešavanja u Novom Sadu od 5. novembra 2024. godine gde je, kako je naveo, policija svojim postupanjem kršila ustavna ovlašćenja, odredbe Zakona o policiji i istakao da ova dešavanja zahtevaju odgovore i angažovanje Zaštitnika građana u punom kapacitetu.

Zaštitnik građana je odgovarajući na prethodno izlaganje, istakao da dokle god je on na čelu institucije neće raditi na osnovu utisaka ili proizvoljnih razmišljanja već samo na osnovu dokazanih činjenica. Povodom slučaja u Boru, rekao je da je moguće da se radi o torturi nad licem lišenim slobode; da je slučaj veoma kompleksan, sa mnogo nepoznanica i da će obavestiti javnost kada isti bude u potpunosti rasvetljen. Povodom događaja u zatvoru u Padinskoj skeli, napomenuo je da Zaštitnik građana izvršio kontrolu tog zatvora pre, ali i nakon pomenutog događaja kada je jedno lice preminulo i da je na osnovu njegove preporuke smenjen upravnik zatvora. U vezi sa pomenutim protestima, napomenuo je da je sa svojim kolegama bio na licu mesta i to, kako je naveo, na mestu gde su se nalazila lica koja su protestvovala, a ne sa strane policije, i da ostaje pri svemu što je tada utvrdio, uz spremnost da se suoči i sa drugačijom argumentacijom. U vezi sa događajima u Novom Sadu, ukazao je da su tokom dana obavljena dva razgovora, po dva osnova: u vezi sa napadom na kamermana „N1“, i povodom televizijskog intervjua sa devetogodišnjim dečakom. Oba postupanja su nedopustiva i, kako je naveo, biće pokrenuti postupci a javnost obaveštena o ishodu.

Po zaključenju diskusije, Odbor je u skladu sa članom 157. stav 2. Poslovnika, odlučivao o svakoj tački dnevnog reda pojedinačno.

Odbor je povodom **Prve tačke dnevnog reda**, na predlog predsednika, jednoglasno prihvatio zahtev Poverenika za zaštitu ravnopravnosti i doneo odluku o davanju saglasnosti za zasnivanje radnog odnosa na neodređeno vreme u 2024. godini, sa dvoje novih lica.

Odbor je povodom **Druge tačke dnevnog reda**, na predlog predsednika, jednoglasno prihvatio zahtev Zaštitnika građana i doneo odluku o davanju saglasnosti za zasnivanje radnog odnosa na neodređeno vreme, u 2024. godini, sa petoro novih lica.

Odbor je povodom **Treće tačke dnevnog reda**, na predlog predsednika, većinom glasova prihvatio zahtev i dao pozitivno mišljenje prof. dr Aci Markoviću, članu Saveta Agencije za energetiku Republike Srbije za obavljanje druge funkcije - člana Saveta Univerziteta u Beogradu - predstavnik Republike Srbije.

Odbor je povodom **Četvrte tačke dnevnog reda**, na predlog predsednika, većinom glasova prihvatio zahtev i dao pozitivno mišljenje Miroslavu Petrašinoviću, narodnom poslaniku, za obavljanje druge funkcije - v.d. direktora Javnog komunalnog preduzeća Šumadija Kragujevac.

\*\*\*

Sednica je završena u 12,30 časova.

Sastavni deo ovog zapisnika čini obrađeni tonski snimak sednice Odbora.

SEKRETAR PREDSEDNIK

Svetlana Dedić Milenko Jovanov